**ΒΙΒΛΙΟΠΑΙΧΝΙΔΙΣΜΑΤΑ**

Την Παρασκευή, 8/2/2019, συνεχίστηκε η Δράση των Βιβλιοπαιχνιδισμάτων στη βιβλιοθήκη του 2ου Δημοτικού Σχολείου Νέας Περάμου. Μετά την ανάγνωση του βιβλίου: «Η βαλίτσα της Χάνα» της Levine Karen με το οποίο ασχοληθήκαμε την προηγούμενη φορά, συνεχίσαμε με βιβλία και διηγήματα με θέμα την αγριότητα του πολέμου και στα δύο τμήματα, καθώς τα παιδιά έδειξαν μεγάλο ενδιαφέρον. Τα αναγνώσματα οδήγησαν τα παιδιά να αντιληφθούν την καταπάτηση των ανθρωπίνων δικαιωμάτων κυρίως λόγω του πολέμου. Η στέρηση της οικογένειας, του σπιτιού, του φαγητού αλλά και της ίδιας της ζωής που βίωσαν οι ήρωες των βιβλίων και των διηγημάτων, βοήθησε στο να αντιληφθούν τα παιδιά την αξία της ειρήνης και να κατανοήσουν την έννοια του πρόσφυγα καθώς και των συναισθημάτων και των δυσκολιών των ανθρώπων που χρειάζεται να φύγουν από τη χώρα τους, λόγω πολέμου.

Διαβάστηκε το βιβλίο **«Το Κόκκινο Φόρεμα της Σαβέλ»** της Μαρίας Μιχαηλίδη-Καδή, διηγήματα από το βιβλίο **«Πόλεμος και Ειρήνη»** συγγραφέων του Κύκλου του Ελληνικού Παιδικού Βιβλίου, το βιβλίο **«Αχ! Ειρήνη!»** του Γιώργου Μ. Μαρίνου και τέλος διάβασαν τα ίδια τα παιδιά δραματοποιώντας το διήγημα «Το κανόνι της ειρήνης» από το βιβλίο της Φρόσω Χατόγλου **«Καλημέρα ειρήνη».**

Αντιλήφθηκαν πως η ειρήνη είναι βασικό δικαίωμα για όλα τα παιδιά σε όλον τον κόσμο κι έτσι αποφάσισαν να φτιάξουν το σύμβολο της ειρήνης με σημαίες από όλα τα κράτη της γης. Τέλος έψαξαν, βρήκαν και έγραψαν τη λέξη «ειρήνη» και σε άλλες γλώσσες.

**Η υπεύθυνη της σχολικής βιβλιοθήκης: Ιωαννίδου Αικατερίνη**